钦定古今图书集成/方舆汇编/职方典/第1184卷 > 《寓清泉寺寒食雨二首》〈壬戌三月以事至蕲徐德占见访游清泉作此〉
## 钦定古今图书集成/方舆汇编/职方典/第1184卷 > 《寓清泉寺寒食雨二首》〈壬戌三月以事至蕲徐德占见访游清泉作此〉

前人

自我来黄州，已过三寒食。年年欲惜春，春去不容惜。
今年又苦雨，两月秋萧瑟。卧闻海棠花，泥污胭脂雪。
暗中偷负去，夜半真有力。何殊病少年，病起头已白。

又

春江欲入户，雨势来不已。小屋如渔舟，濛濛水云里。
空庖煮寒菜，破灶烧湿苇。那知是寒食，但见乌衔纸。
君门深九重，坟墓在万里。也拟哭途穷，死灰吹不起。